GiliGold/VAD_KnessetCorpus huggingface dataset:
משה גפני: המסים העקיפים נוגעים לכולם בשווה, כלומר ההוצאה של המס העקיף של האיש במגדלי אקירוב ושל האיש במעלות היא בדיוק אותה הוצאה.
משה גפני: היא הוצאה רגרסיבית, היא לא הוצאה פרוגרסיבית.
חיים אורון: מי זה במגדלי אקירוב?
משה גפני: תסתכלי בספר שלך.
אורי אריאל: גפני, לא מתאימה לך ההתעללות הזאת.
משה גפני: התעללות במי?
אורי אריאל: במי שאתה חושב.
משה גפני: אני לא מתכוון לאף אחד.
אורי אריאל: אני יודע, לכן אני אומר את זה.
משה גפני: בסוף הדרך, המדיניות הכלכלית היא פועל יוצא של מה שעושים בסוף בגלל שאנחנו לא חברה כלכלית.
משה גפני: אנחנו חברה אזרחית, אנחנו חברה שצריכה לדאוג לצמצום פערי המעמדות, נושא שנדון בו כאן ביום רביעי.
משה גפני: מי שמשתכר מיליון וחצי שקל לחודש, המסים העקיפים לא משחקים אצלו תפקיד.
משה גפני: מס הכנסה משחק אצלו תפקיד משמעותי.
משה גפני: זאת אומרת, אנחנו דואגים לזה שמשתכר מיליון וחצי שקל.
משה גפני: זאת המדיניות ואנחנו חושבים שצריך לצמצם את המדיניות הזאת.
משה גפני: צריך למצוא את האיזון.
משה גפני: אני חוזר ואומר שאני משבח אתכם על העבודה הזאת.
משה גפני: העבודה הכלכלית חייבת להיעשות, היא עבודה מצוינת, אין ויכוח לגבי העניין הזה, אבל יש פה מדיניות והיא צריכה להיות יותר אנושית.
רונית תירוש: היא לא מושלמת.
חיים אורון: אודי, אנחנו בדירוג המדינה ה-23 מתוך 30, אנחנו ב-19.6 ב-2007 והממוצע של ה-OECD הוא 23 במסים הישירים.
חיים אורון: לעומת זאת, במסים העקיפים אנחנו נמצאים במקום השלישי, הממוצע אצלנו הוא 17.4 וה-OECD ב-10.
אודי ניסן: באיזו שנה מדובר?
חיים אורון: 2007.
משה גפני: מאז נהיה יותר גרוע.
אודי ניסן: מאז, כנראה, זה התרחב.
חיים אורון: אלה פערים ענקיים.
משה גפני: אם אתם רוצים להיות ערים לרחשי לב הציבור, והוועדה הזאת מייצגת את הציבור, אנחנו סבורים שצריך לשנות את זה באופן משמעותי.
משה גפני: את המסים העקיפים צריך להפחית באופן משמעותי, את המסים הישירים לא צריך להפחית באופן כל כך חד אלא הרבה פחות.
משה גפני: צריך לעודד את הצמיחה וצריך לעודד את התעסוקה במפעלים, אבל צריך לעשות את זה הרבה יותר מינורי.
משה גפני: המצב היום, ברוך השם, מאפשר את זה.
חיים אורון: בשביל להקשות עליך עוד יותר, אודי, אם אתה משווה את הביטוח הלאומי, אנחנו בביטוח לאומי ב-15% כי המעסיקים לא שם כמעט, אירופה ב-27%.
אודי ניסן: אבל יש גם מודל פנסיה שונה.
אודי ניסן: פה זה הרבה יותר מורכב.
חיים אורון: אני יודע, אני יודע שזה לא פשוט, אבל אם היית מביא משם עוד 5%-6% היה לך מקור ענק בביטוח הלאומי, שלא כולו בתקציב, שלא כולו בנטל ההוצאה המתחרה וזה האסון הגדול שעשו עם המס המקביל ועם מס המעסיקים.
חיים אורון: הכל אותה מסגרת והטירוף הזה לא מקרי.
משה גפני: אני רוצה להתכנס לסיכום.
משה גפני: במקומך, ג'ומס, הייתי מצביע בעד החוק הזה.
חיים אורון: אני מביא את זה לסיעה שלנו היום.
משה גפני: אתה יכול להצביע איך שאתה רוצה, אבל יש פה טעם לפגם.
משה גפני: אנחנו דורשים כבר הרבה מאד זמן ממשרד האוצר לנתק את הדיון על הפחתת הגרעון ועל הכללים הפיסקליים מהדיון על התקציב.
משה גפני: אנחנו מבקשים מהם לדון על זה בכובד ראש, להביא את זה בחקיקה נפרדת ואת זה הם עושים עכשיו והם עושים את זה טוב.
משה גפני: אם הוא היה אומר לי שאנחנו לא יכולים לשנות והנושא של המיסוי הוא הלכה למשה מסיני, זה דיון אחר וזה כבר הופך להיות, כמו שאמרת קודם, נושא דתי ובנושאים דתיים אתה לא יכול להצביע נגד מצפונך.
משה גפני: אבל זה לא נושא דתי מכיוון שזה ניתן לשינוי.
משה גפני: אפשר להחליט, אפשר להחליט בחקיקה.
משה גפני: תגיע החקיקה של התקציב, חוק ההתייעלות וחוק ההסדרים, ואני מקווה שהפעם הוא יהיה מאד מצומצם, ואפשר יהיה לעשות את זה שם.
אמנון כהן: שכנעת אותו.
משה גפני: מה ששאלת לא נוגע לאודי ניסן.
משה גפני: יש מכתב של שלמה בוחבוט, שראיתי את ההעתק שלו וכנראה על זה ציון דיבר.
משה גפני: הוא פונה לשר האוצר או לשר הפנים ואומר שהמצב הסוציו-אקונומי לא יקבע לגבי גובה מענק האיזון.
משה גפני: יש מכתב שלו והוא מתכוון, ככל הנראה, לכרמיאל, לעפולה.
ציון פיניאן: לטבריה, למגדל העמק.
משה גפני: לזה הוא מתכוון.
פניה קירשנבאום: אתה צודק, אנחנו נוריד מדימונה 20% ונעביר אותם לכרמיאל כי כנראה בדימונה המצב קצת יותר טוב.
משה גפני: לא, אל תתרגזי בגלל שהוא לא פה.
משה גפני: קראתי את המכתב הזה אתמול ואני מתכוון להתקשר אליו ולשאול אותו למה הוא מתכוון בעניין הזה.
משה גפני: כנראה מזה נוצרה אי הבנה, כי יש גם ראשי רשויות חדשים, שקיבלו את המכתב של שלמה בוחבוט.
משה גפני: יש שם העתק לכל ראשי הרשויות ואז, כנראה, הם דיברו אתך או עם אחרים.
משה גפני: מכאן זה התחיל.
פניה קירשנבאום: לא ראיתי מכתב.
פניה קירשנבאום: לפי מה שהם אמרו יצא מכתב ממשרד הפנים, אבל יכול להיות שאני טועה.
משה גפני: רשות הדיבור לאודי ואני מבקש שתתחיל במענקי האיזון.
אודי ניסן: הסיכום היה על 2.4 שיתוקצב באופן מיידי.
אודי ניסן: ניתנה התחייבות שלנו בכתב למשרד הפנים שבה אמרנו שנתקצב.
אודי ניסן: במקרה יש היום דיון על שולחן הוועדה להשלמת תוספת התקציב ל-2.4.
אודי ניסן: חוץ מזה, יש עוד הבטחה ל-100 מיליון נוספים ועוד 100 מיליון נוספים בסימן שאלה.
משה גפני: מה זה סימן שאלה?
אודי ניסן: על ה-100 מיליון הראשונים יש התחייבות שלנו לאתר מקור נוסף תוך שלושה חודשים ואנחנו נעמוד בזה.
משה גפני: בפחות משלושה חודשים.
אודי ניסן: לא, תוך שלושה חודשים ואנחנו נעמוד בהתחייבות שחתמנו עם השלטון המקומי.
רונית תירוש: זה גם דו שנתי?
אודי ניסן: לא, לא, זה ל-2010.
משה גפני: בגלל שב-2011 זה כבר תקציב אחר.
משה גפני: את יכולה להצביע נגד התקציב ב-2011 אם מענקי האיזון בתקציב יהיו נמוכים.
משה גפני: הם כבר יודעים באוצר שאת הולכת להצביע נגד בגלל מענקי האיזון.
רונית תירוש: רק בגלל זה.
אודי ניסן: אנחנו עומדים בסיכום.
אודי ניסן: כל פסיק בסיכום, נעמוד בו.
משה גפני: למיטב ידיעתי, על פי מה שאמר לי שר האוצר וגם על פי מה שהבנתי מכם וגם מהשלטון המקומי, שיצאו מרוצים מהפגישה, היה ש-200 מיליון יינתנו.
משה גפני: 100 מיליון יינתנו באופן התחייבותי ממש, יכול להיות שתוך שלושה חודשים.
משה גפני: הזמן פה לא כל כך גורם, אבל בתנאי שה-100 מיליון גם יינתנו.
משה גפני: רוח הדברים היתה שיינתנו ה-100 מיליון הנוספים.
אודי ניסן: אנחנו נעמוד לא רק בהסכם אלא גם ברוח הדברים של ההסכם.
מירי רגב: הבעיה היא אחרת ואני לא יודעת אם ראיתם אתמול את הכתבה על שדרות בערוץ 10.
מירי רגב: אתה נותן לו את מענקי האיזון, אבל אתה מוריד לו את הרמה הסוציו-אקונומית.
מירי רגב: ואז מה עשית בזה?
מירי רגב: בעצם אתה שוב מוריד לו.
מירי רגב: זה כך גם במגדל העמק וגם בשדרות כך שזה בעצם משחק סכום אפס.
מירי רגב: אלה מין משחקים שבסוף אתה פוגע בעיריות, אתה פוגע בפריפריה ואתה פוגע במענקי האיזון.
ציון פיניאן: על זה מדובר ב-200 מיליון.
מירי רגב: בעניין הזה צריך לטפל.
משה גפני: רוח הדברים היא שנותנים עוד 100.
אודי ניסן: נעמוד ברוח הדברים.
אודי ניסן: לגבי המעמד הסוציו-אקונומי יש כללים של נוסחת הקצאת מענקי איזון, איך מקצים את הנוסחה וכל הכללים של משרד הפנים.
אודי ניסן: בסוף זה באחריות משרד הפנים לפי כללים וקריטריונים באמת שקופים בין כל הרשויות.
אודי ניסן: משרד הפנים קיבל פניה והוא בודק היום את הכללים.
אודי ניסן: בסופו של דבר אין פה טיפול נקודתי אלא טיפול בקריטריונים אחידים לכל הרשויות בארץ ואותו סל יחולק.
משה גפני: עזבו את זה.
משה גפני: הנושא הוא הכלל הפיסקלי.
משה גפני: כתוצאה מהבעיה הזאת נוצרה בעיה, זה הביא את המכתב של שלמה בוחבוט וזה ייצטרך להיות נדון במסגרת אחרת, לא במסגרת של הכללים הפיסקליים.
משה גפני: נעשה פה בלבול ואסור גם ללכת לקיצוניות השנייה.
משה גפני: בוחבוט הלך לקיצוניות השנייה בגלל הסיפור של המצב הסוציו-אקונומי.
משה גפני: זה לא נוגע לדיון שיש פה היום.
אודי ניסן: את רוב התשובות לגבי הכלל הפיסקלי מסרנו.
אודי ניסן: הנושא העיקרי שעולה פה שוב הוא מדיניות המסים, שהוא לא בלב הכלל אבל הוא נגזרת מהשילוב בין גידול בהוצאה לכלל הגרעון, שנשאר ללא שינוי.
אודי ניסן: בסוף, שני אלה צריכים להתאזן עם מדיניות המסים כי בסופו של דבר, אם בתנאי צמיחה כאלה ואחרים כלל הגרעון לא עומד, אתה יכול לטפל או במסים או בכלל ההוצאה וזה נותן את המסגרת.
אודי ניסן: ברור שיש חילוקי דעות לגבי מדיניות המסים וזה עלה גם בשנה שעברה.
אודי ניסן: זאת המדיניות של הממשלה, זאת החקיקה שאושרה והדיון הזה לא מייתר את אותה החלטה, אבל זה לא נוגע להחלטה שטיפלה במדיניות המס.
משה גפני: אני מאד מודה לך, אדוני הממונה על התקציבים.
משה גפני: אני חייב לומר לך שהיה מאד מעניין ואפילו אני הבנתי בסוף.
משה גפני: סימן שהסברת מצוין.
אמנון כהן: הוא מורה טוב.
משה גפני: השנה הפסקתי ללמד אחרי הרבה שנים.
משה גפני: גברתי היועצת המשפטית, תקראי בבקשה את החוק.
שגית אפיק: "הצעת חוק הפחתת הגרעון והגבלת ההוצאה התקציבית (תיקון מס' 11), התש"ע-2010".
חיים אורון: מצביעים?
משה גפני: כן, לא צריך עוד דיון.
משה גפני: נצביע גם על ההסתייגויות.
משה גפני: מישהו חושב שצריך לקיים על זה דיון נוסף?
אמנון כהן: אני חושב שמיצינו את הדיון יפה מאד.
משה גפני: סיעת קדימה, לא היה ברור אם נצביע או לא ואני אמתין שיודיעו.
רונית תירוש: לקרוא להם?
אמנון כהן: כולם בעד.
מירי רגב: אתם קוראים סעיף ואז כל אחד אומר את ההסתייגויות שלו?
משה גפני: לא, בסוף.
משה גפני: את ההסתייגויות נגיד לפני ההצבעה.
חיים אורון: לא הכנתי הסתייגויות.
אמנון כהן: בדיבור תגיד כמה.
משה גפני: ג'ומס, ההסתייגויות שהוגשו הן הסתייגויות דיבור, אבל אתה רוצה הסתייגויות ממשיות.
משה גפני: אני מציע שתגיד את ההסתייגויות המהותיות, תעמיד אותנו במבוכה מכיוון שנצטרך להצביע נגד, אף על פי שכולנו בעדן.
חיים אורון: תוותר על זה ואני פשוט אגיש אותן.
חיים אורון: לא התכוננתי.
מירי רגב: אם הוא לא מגיש אותן פה, איך הוא יגיש אותן שם?
מירי רגב: יכול להיות שההסתייגויות שלך מקובלות על עוד כמה אנשים.
חיים אורון: תצביעו נגד.
חיים אורון: נער הייתי וגם זקנתי.
משה גפני: נעשה כך – מחר, בתחילת הישיבה, נקיים את ההצבעות.
אודי ניסן: אבל זאת ועדה אחרת, זאת לא אותה ועדה.
חיים אורון: זה חוק מאד רציני, עם כל הכבוד.
חיים אורון: הניחו אותו פה ולא נאמר שתהיה הצבעה היום.
משה גפני: גברתי היועצת המשפטית, תקראי בבקשה את החוק ונעשה הצבעה על החוק ועל ההסתייגויות בשבוע הבא, בעזרת השם.
חיים אורון: בשבוע הבא אני לא אהיה.
חיים אורון: אני אגיש הסתייגויות.
שגית אפיק: אם תגיש, נצביע עליהן בהעדרך.
משה גפני: ביום רביעי בתחילת הישיבה נקיים הצבעה.
משה גפני: תקראי בבקשה, אבל אנחנו רק מצביעים כי הדיון ביום רביעי יהיה מעניין.
משה גפני: על ההסתייגויות שקדימה הגישה נצביע ביום רביעי.
משה גפני: ג'ומס, עד יום רביעי תגיש את ההסתייגויות ונצביע עליהן, אבל אל תביך אותנו.
משה גפני: תקראי, בבקשה.
שגית אפיק: בחוק הפחתת הגרעון והגבלת ההוצאה התקציבית, התשנ"ב-1992, בסעיף 6א – (1), האמור פה יסומן "(א)" ובו, במקום "משנות התקציב 2007 ואילך" יבוא: "משנות התקציב 2007 עד 2010".
שגית אפיק: והסיפא, החל במילים "לעניין זה" – תימחק".
שגית אפיק: המשמעות של הפסקה הזאת היא שמשנת 2007 ועד 2010 יחול הכלל הישן של 1.7%.
שגית אפיק: (2) אחרי סעיף קטן (א) יבוא: (ב) סכום ההוצאה הממשלתית בכל אחת משנות התקציב 2011 ואילך לא יעלה בשיעור העולה על שיעור התוספת המרבית ביחס לסכום ההוצאה הממשלתית בשנה שקדמה לה, כשהוא צמוד למדד המחירים לצרכן שמפרסמת הלשכה המרכזית לסטטיסטיקה, ובלבד שסכום ההוצאה כאמור לא יגרום לחריגה משיעור הגרעון שנקבע לאותה שנה לפי הוראות חוק זה.
שגית אפיק: בסעיף זה, "סכום ההוצאה הממשלתית" – סכום ההוצאה הממשלתית נטו, לפי הקבוע בחוק תקציב שנתי, לרבות מתן אשראי ולמעט החזר חובות קרן בלבד, שאינו החזר חובות כאמור למוסד לביטוח לאומי.
שגית אפיק: שיעור התוספת המרבית – היחס שבין 60% ובין היחס חוב-תוצר, כשהוא מוכפל בממוצע שיעורי הצמיחה של התוצר המקומי הגולמי בעשר השנים שקדמו למועד הנחת חוק התקציב ושלגביהן פרסמה הלשכה המרכזית לסטטיסטיקה את נתוני התוצר המקומי הגולמי.
שגית אפיק: יחס חוב-תוצר – היחס הידוע במועד הנחת חוק התקציב בין סכום החוב הממשלתי ברוטו בצירוף סכום החוב של הרשויות המקומיות ברוטו ובניכוי סכום החוב של הרשויות המקומיות לממשלה, לבין גובה התוצר המקומי הגולמי שמפרסמת הלשכה המרכזית לסטטיסטיקה.
שגית אפיק: מועד הנחת חוק התקציב – המועד להנחת הצעת חוק התקציב על שולחן הכנסת לפי סעיף 3(ב)(1)
שגית אפיק: לחוק יסוד משק המדינה".
משה גפני: רבותי, אני פונה לחברי האופוזיציה: תעשו מה שאתם רוצים, זוהי זכותכם המלאה וזה בסדר.
משה גפני: אנחנו נצביע ביום רביעי בעזרת השם, בתשע ורבע, גם על ההסתייגויות וגם על החוק.
משה גפני: רונית, אמרתי לג'ומס ואני אומר גם לך – אנחנו דרשנו וקבלנו שיהיה דיון על הנושא הזה והנושא הזה הוא נושא טוב.
משה גפני: יש הערות קשות על ההתפתחויות שיהיו, שלא נוגעות לנושא הזה בגלל שאת זה אנחנו יכולים לתקן בתקציב, יכולים לתקן בחוק ההתייעלות ובחוקים אחרים.
משה גפני: אם האופוזיציה מצביעה נגד, זה משדר משהו לא טוב.
משה גפני: היא יכולה להצביע בעד ההסתייגויות.
משה גפני: יש לה את האפשרות האופוזיציונית להוציא בהסתייגויות ולהביך אותנו, כאשר אני מניח שאתם תגישו הסתייגויות שאני מזדהה אתן לחלוטין, אבל אני אהיה חייב להצביע נגד בגלל שאני בקואליציה.
משה גפני: אבל אם מצביעים על כל החוק נגד, גם כשיהיו לכם טענות נכונות נחשוב שזה...
רונית תירוש: אתה רוצה שנהיה אופוזיציה אחראית.
משה גפני: וגם לשדר מסר.
משה גפני: ההסתייגויות הן הסתייגויות ושם תעשו את האופוזיציה.
חיים אורון: אנחנו מגישים הצעת חוק יסוד, שברגע שיש קואליציה אחראית, גם האופוזיציה אחראית.
אורי אריאל: יכול להיות שאתה נסחף עכשיו?
משה גפני: אני אומר את זה כאופוזיציונר.
חיים אורון: גפני, אחרי שנה אתה כבר לא יכול להגיד את זה יותר, כמו שהם לא יכולים להגיד שזאת הממשלה של אולמרט.
משה גפני: אני עובר לסעיף האחרון: שינויים בתקציב לשנת 2010.
משה גפני: פניות מספר 97-98 – משרד ראש הממשלה.
אושרה רודב: אני מבקשת, אם אפשר, לדחות את הדיון בפנייה הזאת למועד אחר מאחר והרפרנט שאמור להסביר את הפנייה לא נמצא כאן היום.
אושרה רודב: הוא אמר לי שהוא צריך להסדיר עוד נושא אחד.
דרורית שטיימץ: חבל לעכב.
דרורית שטיימץ: הגעתי במיוחד כדי להסביר את הבקשה הזאת.
דרורית שטיימץ: אני נציגת משרד ראש הממשלה וזאת פנייה שלנו.
משה גפני: תסדירו את הדברים ביניכם.
משה גפני: פניות מספר 119-121 בעמוד 5 – תיאום הפעולות בשטחים.
עופר מרגלית: הפנייה נועדה לתגבר את תקציב תיאום הפעולות בשטחים, בסך 18.2 מיליון שקלים, עבור אכיפת הליכי התכנון והבנייה באזור יהודה ושומרון, וכן לתקצב את תקני העב"צ של העובדים בהתאם.
משה גפני: זה פנייה של משרד הביטחון?
עופר מרגלית: של המינהל האזרחי.
אורי אריאל: יש איזה מידע שהצטבר מאז שהצגת לנו את זה בישיבה הקודמת?
אורי אריאל: אין דבר חדש.
אורי אריאל: אתה יכול לדווח כמה אישרה ועדת החריגים של המינהל האזרחי לבנות, כמה לא אישרה, כמה צווי התליה יש, האם ועדת התובנות עובדת, כמה כסף יש?
אורי אריאל: האם תוכל למסור מידע על הכול?
עופר מרגלית: ועדת התובנות רק עכשיו עבר אליה התקצוב והיא התחילה בתהליכים הבסיסיים.
אורי אריאל: התקציב עבר כאן בוועדה לפני חודשיים.
אורי אריאל: אמרו לנו שיש לה 30 מיליון שקלים.
אורי אריאל: ישב כאן נציג שלכם והסביר ש-30 מיליון שקל זה רק כדי להגיד לנו שיש תקציב, אבל יהיה כמה שיצטרכו.
אורי אריאל: האם תוכל לתת לנו פרטים בכמה מקומות הפקחים היו, בכמה מקומות הם עצרו את הבנייה, בכמה מקומות הם התירו, כמה ועדת החריגים התירה, כמה שר הביטחון אישר, כמה ראש הממשלה שחרר, והאם ועדת התובנות עובדת, כמה תביעות נדונו בה, באיזה מצב כל תביעה נמצאת ומה אושר בינתיים?
אורי אריאל: האם תוכל להשכיל אותנו?
אמנון כהן: יותר מדי שאלות.
אורי אריאל: סלח לי, רוצים 18 מיליון שקל עבור זה.
אורי אריאל: בוודאי יש לו תשובות.
משה גפני: אתה יודע להשיב לחבר הכנסת אריאל?
עופר מרגלית: אני מציע שתפנו למתאם הפעולות בשטחים.
עופר מרגלית: אני מניח שיש לו את כל הנתונים הללו.
אורי אריאל: אני מציע להזמין לכאן את מתאם הפעולות בשטחים.
אורי אריאל: אם הוא רוצה, יבוא ויסביר לנו.
אורי אריאל: אני מבין שאגף התקציבים מתקשה לענות, אבל אם מתאם הפעולות בשטחים יבוא לכאן ויסביר את הכול, נשקול את הבקשה.
משה גפני: אין מנוס מלעשות את זה מכיוון שהנושא הזה עולה כל הזמן על-ידי חלק מחברי הוועדה.
משה גפני: אבקש שמתאם הפעולות בשטחים יבוא לישיבה הבאה ואז תשאל את השאלות.
משה גפני: הרפרנט מאגף התקציבים במשרד האוצר לא יודע להשיב על זה.
אורי אריאל: אנשי אגף התקציבים בסדר.
אורי אריאל: בבקשה יבוא מתאם הפעולות בשטחים ונדבר אתו.
משה גפני: חבר הכנסת אורון, יש לך מה להעיר בעניין הזה?
חיים אורון: יש לי מה להעיר.
משה גפני: אנחנו מזמינים את מתאם הפעולות בשטחים ולא נצביע על זה היום.
חיים אורון: כלומר, אתם לא נותנים לממשלה לבצע החלטות שלה.
אורי אריאל: אתה אחראי עכשיו שכל החלטות הממשלה יתבצעו?
חיים אורון: אני מחפש דוגמאות לדברי ההסבר להצעת החוק שלי.
חיים אורון: ביקשה אותי חברת הכנסת רונית תירוש שתהיה אופוזיציה רצינית בתנאי שתהיה קואליציה רצינית.
חיים אורון: אני מחפש דוגמאות, אז זאת עוד דוגמה.
חיים אורון: הממשלה מחליטה וחברי הקואליציה בורחים מן ההחלטה.
משה גפני: חברי הוועדה שואלים שאלות, ושואלים כבר כמה פעמים, ואנשי אגף התקציבים במשרד האוצר לא יכולים להשיב עליהן.
משה גפני: זה גם לא תפקידם, הם לא יודעים את הפרטים החשובים מאוד.
משה גפני: לכן לישיבה הבאה יוזמן מתאם הפעולות בשטחים כדי שנוכל לאשר את זה.
משה גפני: פנייה מספר 131, בעמוד 10 – המשרד לקליטת העלייה.
אורי אריאל: לא צריך דיון.
אורי אריאל: אנחנו בעד.
אופיר להב: הפנייה נועדה לבצע שינויים פנימיים במשרד לקליטת העלייה.
אופיר להב: אלה שני שינויים ברמה לוגיסטית: פותחים תקנת השתתפות בהוצאות חשמל של המשרד לקליטת העלייה בירושלים.
אמנון כהן: על חשבון תעסוקת עולים?
אופיר להב: תעסוקת עולים זה הנושא השני.
אופיר להב: אלה שני נושאים שונים: תקנה שפותחים עבור הוצאות חשמל – 350,000 שקל.
אופיר להב: אנחנו מעבירים את זה למשרד הפנים.
אופיר להב: הנושא השני הוא תעסוקת עולים.
משה גפני: נדמה לי שאתה לא מסביר את הפנייה שעליה דנים.
משה גפני: מה אתה מסביר על פנייה מספר 131?
אופיר להב: יש כאן שני שינויים פנימיים: 1) השתתפות בהוצאות חשמל, 2) השתתפות בנסיעות של עולים חדשים לאולפנים.
משה גפני: שואל אותך חבר הכנסת אמנון כהן האם עבור הוצאות חשמל צריך להוריד מסיוע בתעסוקת עולים, כי מורידים 1.6 מיליון שקל מתעסוקת עולים ומעבירים לנושא שהצגת.
אופיר להב: 350,000 שקל להוצאות חשמל מעבירים מתוך הוצאות חשמל.
אמנון כהן: זה לא מופיע בפנייה.
אמנון כהן: אני לא רואה כאן הוצאות חשמל.
אופיר להב: בסעיף "אמרכלות", מעבירים 350,000 שקל מתקנה אחת לתקנה אחרת.
אופיר להב: גם השני בסדר.
אופיר להב: 1.6 מיליון שקל מעבירים מתקנה אחת ומשלמים את זה מתקנה ייעודית.
אופיר להב: את ההסעות של העולים החדשים לאולפנים שילמנו עד היום מתקנה מסוימת.
אופיר להב: עכשיו רוצים לשלם את זה מתקנה אחרת.
אופיר להב: זה הכול.
אופיר להב: אין כאן קיצוץ או הפחתה.
אופיר להב: פשוט מעבירים את זה בהתאם לצרכים של המשרד.
משה גפני: זה דבר נוסף:
משה גפני: מורידים מתעסוקת עולים ומעבירים לקליטה בקהילה ושילוב.
משה גפני: אלה שתי סוגיות נפרדות.
אופיר להב: אלה שינויים פנימיים על-פי הצרכים של המשרד.
אופיר להב: אין כאן הפחתה.
פניה קירשנבאום: זה שגרתי לגמרי.
משה גפני: מי בעד אישור פנייה מספר 131?
משה גפני: הצבעה בעד פנייה מספר 131 – רוב נגד – אין נמנעים – אין הפנייה נתקבלה.
משה גפני: אין מתנגדים ואין נמנעים.
משה גפני: פנייה מספר 131 נתקבלה.
משה גפני: נחזור לפניות מספר 97-98 של המשרד לקליטת העלייה.
משה גפני: נאמר כאן קודם שאתם רוצים לעכב את זה.
אושרה רודב: אני חוזרת בי מן הבקשה לעכב את זה.
אושרה רודב: אני מבקשת כן לדון בזה הפעם, אם אפשר.
אופיר להב: מדובר בהחלטת הממשלה מ-14 בפברואר 2008, להעביר את מערך הגיור מן המשרד לקליטת העלייה למשרד ראש הממשלה, בתיאום עם משרד ראש הממשלה.
אופיר להב: אלה הסכומים.
אופיר להב: זה מה שיש לנו בגיור וזה מה שאנו מעבירים למשרד ראש הממשלה.
אורי אורבך: זה לימודי יהדות?
אופיר להב: כן, זה לימודי יהדות.
משה גפני: מעבירים ממי למי?
אופיר להב: מעבירים מן המשרד לקליטת העלייה למשרד ראש הממשלה את מערך הגיור של המשרד לקליטת העלייה.
משה גפני: אבל במשרד לקליטת העלייה אמרו שהם לא מסכימים.
משה גפני: אני לא מתערב בכלל בנושא הגיור, אבל הם אמרו שהם לא מסכימים.
משה גפני: השתתפתי בדיון בוועדת העלייה, הקליטה והתפוצות.
דרורית שטיימץ: הגענו להסכמה בנושא הזה עם המשרד לקליטת העלייה.
דרורית שטיימץ: במסגרת איגום המשאבים של כל מערך הגיור במשרד ראש הממשלה התקציב הזה עובר למשרד ראש הממשלה.
דרורית שטיימץ: משרד ראש הממשלה כבר עושה את הפעילות בנושא הזה.
חיים אורון: כמה גיורים היו בשנת 2009?
דרורית שטיימץ: אני לא יודעת.
חיים אורון: מי יכול לדעת?
משה גפני: הם לא עושים גיורים.
משה גפני: יש בתי-דין לגיור.
אורי אריאל: בגדול, לא יותר מ-3,000.
חיים אורון: כמה כסף מעבירים עכשיו?
דרורית שטיימץ: 21 מיליון שקלים.
חיים אורון: 21 מיליון שקלים ל-3,000 גיורים, זה 7,000 שקלים לאחד.
חיים אורון: לא רע ...
חיים אורון: גם אני יכול לפתוח מכון כזה?
אורי אריאל: עכשיו רוצים לעשות פי חמש.
אורי אריאל: השר נאמן רוצה לתגבר את זה לפי חמש.
אורי אריאל: עכשיו תכפיל 3,000 גיורים בחמש: 15,000 גיורים.
אורי אריאל: זה החשבון.
אורי אריאל: לא בטוח שהוא יצליח, אבל זה מה שהוא רוצה.
משה גפני: חבר הכנסת אורון, כל העניין הזה לא רלוונטי.
משה גפני: גיור תלוי בשאלה אם רוצים להתגייר.
משה גפני: לא בטוח שרבים רוצים להתגייר.
משה גפני: קשה להצטרף לעם היהודי.
פניה קירשנבאום: קשה, אבל דואגים להקשות.
משה גפני: לא דואגים להקשות.
משה גפני: זה קשה.
חיים אורון: חבר הכנסת גפני, אני מסכים אתך לחלוטין שגיור תלוי בשאלה אם רוצים להתגייר.
חיים אורון: הפכו כאן את הגיור למפתח לכל מיני דברים אחרים ולכן הגיור כבר מזמן איננו מה שאתה סבור.
חיים אורון: כאן יש בינינו דווקא הבנה מלאה.
חיים אורון: הייתי רוצה שהגיור ייעשה באופן שמי שרוצה להתגייר יאמרו לו: אהלן וסהלן.
חיים אורון: אבל מי שלא רוצה להתגייר ובא לישראל לפי חוק השבות ונמצא כאן, אל תבלבלו לו את הראש.
חיים אורון: תעשו את ההליך הפורמלי הכי קצר, כי כולכם יודעים שאתם משתתפים בבלוף.
חיים אורון: עד שבא איזה רב אחד ופוסל את כל הגיורים של הרב דרוקמן, לא שלי.
משה גפני: עד עכשיו אמרת נכון.
משה גפני: כשאמרת "הרב דרוקמן" התחלת לזייף.
משה גפני: עזוב את הרב דרוקמן.
משה גפני: זה לא עומד לדיון.
משה גפני: נושא האזרחות ונושא חוק השבות לא קשור ליהדות.
חיים אורון: תסכימו לתת עוד שני מפתחות כדי להיכנס לעם היהודי.
חיים אורון: אתם תחזיקו מפתח אחד, הממשלה תחזיק מפתח שני והאנשים יחזיקו מפתח שלישי.
משה גפני: לזה אני לא מסכים.
חיים אורון: אני יודע שאתה לא מסכים.
משה גפני: אני מסכים אתך לחלוטין שאין קשר בין יהדות ובין אזרחות.
משה גפני: תקפו את הציבור החרדי באשר לקליטת העלייה, בריב הסמכויות, אך לא היינו שם.
משה גפני: זה ריב סמכויות שלא קשור אלינו.
חיים אורון: אני כבר לא יודע איפה אתם נמצאים, האמן לי.
חיים אורון: פה לא הייתם, שם לא הייתם.
אורי אורבך: אם נפתור את בעיית "מיהו יהודי" עכשיו מה נעשה אחר-הצהרים?
משה גפני: ניצור מחדש בעיה עם היהודים ...
משה גפני: יש עוד שאלות לגבי העניין הזה?
חיים אורון: תנתק את העניין הזה מן האזרחות.
דרורית שטיימץ: אני מנהלת אגף התקציבים במשרד ראש הממשלה.
דרורית שטיימץ: הבקשה הנוספת שלנו במשרד ראש הממשלה היא לתגבר ב-1.5 מיליון שקל את משרד ההסברה והתפוצות לטובת שידורים בפרסית.
דרורית שטיימץ: משרד ההסברה מבצע התקשרות עם רשות השידור כדי שיהודי הקהילה באירן יוכלו לקבל עדכונים על מה שקורה כאן בארץ.
אמנון כהן: בגלל המצב שם?
דרורית שטיימץ: כן, בהחלט בגלל המצב.
פניה קירשנבאום: לא יהרגו אותם שם על כך שהם מאזינים לשידורים?
פניה קירשנבאום: אולי אנחנו מוכרים להם חבל תלייה.
דרורית שטיימץ: כמו כן, בסיכום מסגרת שנקבע עם מרכז בגין ומרכז רבין, בסיס התקציב שלהם היה נמוך מאוד והוחלט לתגבר אותם במהלך השנה.
דרורית שטיימץ: הם מקבלים תוספת.
אורי אריאל: בסיס התקציב שלהם היה נמוך ביחס לְמה?
דרורית שטיימץ: נמוך ביחס לפעילות השוטפת שמתקיימת שם.
אורי אריאל: לפי דעתי ההקצבה שלהם נקבעה בחוק.
דרורית שטיימץ: היא קבועה בחוק, אבל היא לא מתוקצבת בבסיס התקציב ולכן אנחנו מתגברים אותם במהלך השנה.
אורי אריאל: אדוני היושב-ראש, ראוי לציון ולחיקוי שמקומות כאלה מקבלים תוספות משמעותיות כל-כך בהתאם למה שהם עושים, לא בהתאם לתקציב.
אורי אריאל: אפשר לאמץ את זה עם אגף התקציבים גם לגבי הישיבות, הכוללים, בתי-ספר שדה ומוסדות רבים אחרים.
פניה קירשנבאום: גם לגבי מורשת "גנדי".
אורי אריאל: זה דוגמה טובה.
אורי אריאל: זה כסף קואליציוני?
דרורית שטיימץ: לא, זה לא כסף קואליציוני.
חיים אורון: אני מוכן להציע לך עוד פרמטר מדוע מוסיפים, פרט לפרמטרים שציינת.
פניה קירשנבאום: למה הם צריכים תוספת?
אורי אריאל: אסביר לך.
פניה קירשנבאום: אל תסביר.
פניה קירשנבאום: אני רוצה שהם יסבירו את זה כאן.
אורי אריאל: זה נובע מתוך גירעונות, כך קוראים לזה בעברית.
אורי אריאל: כשאומרים "עודף פעילות על ההכנסות", כלומר נוצרו גירעונות.
אורי אריאל: הם נוצרו מדברים טובים.
אורי אריאל: הם עשו דברים טובים.
אורי אריאל: אני שמח שהממשלה מעודדת את זה.
משה גפני: אני תומך בזה מאוד.
משה גפני: פנו אליי.
משה גפני: במרכז בגין למשל התקציב הוא 4.8 מיליון שקלים ומגדילים אותו ל-7.4 מיליון שקלים.
משה גפני: במרכז רבין התקציב הוא 3.8 מיליון שקלים ומגדילים אותו ל-8.5 מיליון שקלים.
דרורית שטיימץ: הבסיס לא זהה, אבל אנחנו מעמידים אותם על אותו הדבר בתוספת הזאת.
משה גפני: אני לא נכנס לפרמטר הזה שבין מרכז בגין ומרכז רבין.
משה גפני: אני מדבר על העיקרון, שהתוספת גדולה יותר מהתקציב כולו, למשל במרכז רבין.
דרורית שטיימץ: מרכז רבין מקבל במסגרת הזאת תוספת חד-פעמית לפתיחת המוזיאון על מנת שיוכלו להכניס משאבים נוספים.
משה גפני: מה זה "קידום שיתוף פעולה אזורי" בסך 4 מיליון שקלים?
דרורית שטיימץ: זה לא אנחנו.
חיים אורון: זה המשרד לשיתוף פעולה אזורי בראשות השר סילבן שלום.
משה גפני: מי יכול להסביר את זה?
משה גפני: זה העברה פנימית בתוך המשרד לשיתוף פעולה אזורי.
דרורית שטיימץ: בפנייה הזאת הם מעבירים מהתקציב השוטף שלהם לטובת פעילות בנושא שיתוף פעולה אזורי.
משה גפני: בפנייה הזאת עשיתם סלט שלם.
משה גפני: על חלק אני רוצה להצביע בעד, על חלק אני רוצה להימנע.
חיים אורון: זאת הפעם הראשונה שמביאים לנו סלטים?
משה גפני: הכניסו לכאן את מערך הגיור, הכניסו לכאן שידורים בפרסית, הכניסו לכאן את מרכז בגין ומרכז רבין, והכניסו לכאן את המשרד לשיתוף פעולה אזורי.
חיים אורון: וגם את השר יוסי פלד.
דרורית שטיימץ: השר יוסי פלד זה עדיין אנחנו.
אייל אביטל: המשרד לשיתוף פעולה אזורי נמצא בתקנות ראש הממשלה.
אורי אריאל: זה בסדר, אבל שמישהו יידע להסביר את מהות הפנייה.
פניה קירשנבאום: אני רוצה להכניס לשם גם את מורשת גנדי.
משה גפני: זה העברה תקציבית.
משה גפני: את צריכה לעשות הסכם קואליציוני.
דרורית שטיימץ: קודם כול צריכה להיות פנייה.
חיים אורון: אני בעד להוסיף את מורשת חזן, או את מי"ח: מורשת יערי-חזן.
משה גפני: מי בעד פניות מספר 97-98?
משה גפני: הצבעה בעד פניות מספר 97-98 – רוב נגד – אין נמנעים – 2 הפניות נתקבלו.
משה גפני: אין מתנגדים, יש שני נמנעים.
משה גפני: פניות 97-98 נתקבלו.
משה גפני: פניות מספר 132-133 בעמוד 12.
עופר מרגלית: העברת תקן כוח-אדם במשרד התשתיות הלאומיות לתקציב המינהל האזרחי בגין עובד מע"צ שעבר ליחידת התחבורה במינהל האזרחי, וביצוע שינויים פנימיים בתקציב המינהל האזרחי.
משה גפני: עוד פעם תיאום פעולות בשטחים?
אורי אריאל: אדוני היושב-ראש, אני לא מבקש לשאול כי הוא לא יודע, ואני לא אחראי להביך את מר עופר מרגלית.
אורי אריאל: אני רוצה לבקש שהפנייה תמתין עד להגעת מתאם הפעולות בשטחים שיסביר את כל המבנה.
אורי אריאל: נשמע פעם אחת על הפעולה המבורכת של תיאום הפעולות בשטחים וכל מה שהם עושים.
משה גפני: אל תגיד אם היא מבורכת או לא מבורכת לפני שאתה שומע.
משה גפני: אחרי שתשמע, תגיד אם היא מבורכת או לא מבורכת.
אורי אריאל: אצלנו מדברים בלשון נקייה, אדוני היושב-ראש.
משה גפני: הפנייה הזאת תעלה לדיון שוב בישיבה שאליה יגיע מתאם הפעולות בשטחים.